Α.Ο. Αγίας Παρασκευής

Ο **Αθλητικός Όμιλος Αγίας Παρασκευής Αττικής**, γνωστός και ως «**Σάντα**», είναι ελληνικό ποδοσφαιρικό σωματείο το οποίο εδρεύει στην Αγία Παρασκευή Αττικής. Ιδρύθηκε ανεπίσημα το 1931 και έγινε επίσημο σωματείο το 1932 με την υπ' αριθμόν 997/1932 απόφαση του Πρωτοδικείου Αθήνας. Ως επίσημη έδρα έχει το Δημοτικό Γήπεδο Αγίας Παρασκευής, γνωστό και ως γήπεδο Νότου. Έμβλημα της ομάδας είναι ο ήλιος που ανατέλλει και έχει χρώματα λευκό και μαύρο.

## Ποδόσφαιρο
### Ανδρών
Η ανδρική ποδοσφαιρική ομάδα του συλλόγου έχει κατακτήσει δύο πρωταθλήματα και τρία κύπελλα της Ε.Π.Σ. Αθηνών. Μάλιστα το 1992 έκανε το νταμπλ. Μαζί με τον Π.Α.Ο. Ρουφ είναι οι μοναδικοί σύλλογοι με 3 κατακτήσεις. Το 2008 κατέκτησε αήττητη τον τίτλο στη Δ΄ Εθνική και την περίοδο 2008-09 αγωνίστηκε για πρώτη φορά στη Γ΄ Εθνική κατηγορία. Το ποδοσφαιρικό τμήμα ονομαζόταν «Αγία Παρασκευή Π.Α.Ε.» και αγωνιζόταν στη Γ΄ Εθνική και τη σεζόν 2009-10.

Ο ερασιτέχνης Α.Ο. Αγίας Παρασκευής διατηρεί όλα τα τμήματα υποδομών του αθλητικού ομίλου (Εφηβικό, Παιδικό, Παμπαιδικό, Juniors, Pro-Juniors και Bambini).

Η λέσχη φιλάθλων έχει την ονομασία «Σάντα Φάνς» και τα τελευταία χρόνια, έχουν αναπτύξει αντιπαλότητα με τους οπαδούς της Νέας Ιωνίας.

#### Τίτλοι
* Πρωτάθλημα Δ΄ Εθνικής: 2008
* Πρωταθλήματα Ε.Π.Σ. Αθηνών: 1992, 2004 
* Κύπελλα Ε.Π.Σ. Αθηνών: 1992, 2005, 2008 

#### Διακρίσεις
* 8η θέση Νοτίου Ομίλου Γ' Εθνικής: 2009-2010
* Φιναλίστ κυπέλλου Ε.Π.Σ. Αθηνών: 2018

### Γυναικών
Το 2009 δημιουργήθηκε και γυναικείο ποδοσφαιρικό τμήμα το οποίο πήρε έγκριση από την Ε.Π.Ο. το 2010. Η γυναικεία ποδοσφαιρική ομάδα αγωνίστηκε για πρώτη φορά στην ιστορία της στο πρωτάθλημα της Γ' Εθνικής κατηγορίας την περίοδο 2010-2011 με προπονητή τον Γιάννη Γιαννόγλου και κατέκτησε την 2η θέση στο πρωτάθλημα (3ος Όμιλος). Μετά από αγώνα μπαράζ στην Πάτρα όπου κέρδισε την ομάδα της Άρτας με 3-1, κατάφερε την άνοδο στη Β' Εθνική κατηγορία.       

Την περίοδο 2011-2012 δεν κατάφερε να παραμείνει στη Β´ Εθνική και υποβιβάστηκε. Παρέμεινε μια χρονιά στη Γ´ κατηγορία τερματίζοντας στη δεύτερη θέση και την επόμενη αγωνιστική περίοδο 2013-2014 μετά από νέο μπαράζ (2-0 την Ολυμπιάδα Υμηττού) κατακτά το πρωτάθλημα και ανεβαίνει στη Β´ Εθνική. Το 2014-2015 καταλαμβάνει την δεύτερη θέση για άλλη μια χρονιά ενώ το 2015-2016 τερματίζει στην τρίτη θέση. Επίσης το 2016-2017 κατακτάει ξανά την 2η θέση στην Β’ Εθνική κατηγορία.       

Το 2017-2018 η γυναικεία ομάδα κερδίζει αήττητη το πρωτάθλημα Β΄ Εθνικής Κατηγορίας στο 3ο όμιλο με 13 νίκες και μία ισοπαλία και εξασφαλίζει και την άνοδο στο πρωτάθλημα της Α΄ Κατηγορίας Γυναικών. Στην πρώτη της συμμετοχή στην Α΄ Εθνική Γυναικών 2018-2019 μετά από ένα πολύ καλό 'ξεκίνημα' δεν θα καταφέρει τελικά να παραμείνει και το τέλος της περιόδου την βρίσκει στην Β΄ Εθνική.       

Τον Ιανουάριο του 2019 έχουμε αλλαγή στο προπονητικό τιμόνι και μετά από 10 χρόνια παρουσίας του Γιάννη Γιαννόγλου αναλαμβάνει αρχικά για δύο αγωνιστικές ο Αλέξανδρος Σκίπος ενώ στην συνέχεια την σκυτάλη παίρνει ο Γιάννης Χαραλαμπίδης. Στη Β΄ Εθνική πλέον την περίοδο 2019-2020 καταφέρνει να κερδίσει το πρωτάθλημα και την άνοδο (εν μέσω covid-19) και να επανέλθει στα σαλόνια της Α' Εθνικής κατηγορίας Γυναικών στην οποία και αγωνίζεται την περίοδο 2020-2021.       

Οι αθλήτριες της Αγίας Παρασκευής που έχουν αγωνιστεί σε επίσημα διεθνή παιχνίδια με την Εθνική ομάδα Νεανίδων Κορασίδων είναι οι: Παρμαξή Σοφία, Λόλη Βάσω, Πετράκη Βάσω, Μπριασούλη Ελπίδα, Πρίφτη Λουκία και Βασιλακάκου Αναστασία ενώ η Ελισάβετ Γατή έχει κληθεί και έχει αγωνιστεί σε φιλικούς αγώνες της Εθνικής Κορασίδων. 

#### Τίτλοι
* Πρωτάθλημα Β' Εθνικής Κατηγορίας 2019-2020 και άνοδος στην Α' Εθνική
* Πρωτάθλημα Β’ Εθνικής Κατηγορίας: 2017-2018 και άνοδος στην Α' Εθνική
* Πρωτάθλημα Γ' Εθνικής Κατηγορίας: 2013-2014 και άνοδος στη Β' Εθνική

## Πετοσφαίριση
Η ομάδα πετοσφαίρισης έχει ανεξαρτητοποιηθεί από τον Α.Ο. Αγίας Παρασκευής. Φέρει το όνομα Α.Ε. Αγίας Παρασκευής και χρώματα κίτρινο και μπλε.

## Παραπομπές


## Δείτε επίσης
* Καλαθοσφαίριση Αγίας Παρασκευής
* Γ.Σ. Αγίας Παρασκευής
* Α.Ε. Αγίας Παρασκευής
* Α.Σ. Ολυμπιάδας Αγίας Παρασκευής
* Κατάλογος ποδοσφαιρικών σωματείων Ε.Π.Σ. Αθηνών

Κατηγορία:Αθλητικοί σύλλογοι Αθήνας
Κατηγορία:Αθλητικοί σύλλογοι Αγίας Παρασκευής
Κατηγορία:Ιδρύσεις αθλητικών συλλόγων το 1932
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1932
Κατηγορία:Γυναικείες ποδοσφαιρικές ομάδες Ελλάδας
Κατηγορία:Ελληνικοί σύλλογοι πετοσφαίρισης
Κατηγορία:Σωματεία Ε.Σ.Π.Α.Α.Α.